﻿ O PARADIGMĂ ÎMBUNĂTĂŢITĂ DE ANALIZĂ A FAMILIILOR CU COPII LAUREANA URSE ea mai mare parte a analizelor familiilor cu copii sunt realizate cu accent pe copil, din perspectiva resurselor economice ale familiei şi au ca scop principal găsirea soluţiilor de sprijin. C Consider necesară completarea modalităţilor de analiză a familiilor cu copii din următoarele perspective: – analiza paralelă a nevoilor copiilor şi a nevoilor şi aspiraţiilor părinţilor, precum şi a modelelor de relaţii între rolurile de părinţi – rolurile de femeie/ bărbat – rolurile ocupaţionale/ profesionale şi celelalte roluri îndeplinite de părinţi; – funcţiile familiei şi cauze care pot afecta aceste funcţii; pentru condiţiile de viaţă şi calitatea vieţii familiilor cu copii sunt fundamentale trei funcţii ale familiei: funcţia economică, funcţia de socializare şi funcţia de asigurare a securităţii emoţionale. Aceste modalităţi de analiză, împreună cu problematica educaţiei şcolare completează perspectiva de analiză privitoare la resursele economice ale familiilor cu copii şi modalităţile de sprijin al familiilor cu resurse economice insuficiente pentru creşterea şi educarea copiilor. Familiile cu copii constituie un subiect interesant şi căutat de analiză, atât din perspectiva sociologiei în ipostază acţională cât şi din perspectiva diferitelor organizaţii şi instituţii naţionale şi internaţionale, perspective care presupun găsirea, în final, a unor soluţii pentru sprijinirea familiilor ce întâmpină dificultăţi în creşterea şi educarea copiilor. Din aceste perspective, accentul analizei cade pe copil/copii, pe resursele economice ale familiei precum şi pe strategiile familiei pentru administrarea resurselor în vederea creşterii şi educării copiilor, iar finalitatea analizei este găsirea soluţiilor de sprijin. Utilitatea şi eficienţa unor astfel de perspective de analiză a familiilor cu copii, mai ales în societăţile cu un standard de viaţă mai scăzut şi cu categorii sărace de populaţie, nu pot fi contestate; este şi situaţia României unde transformările începute în anul 1990 au generat scăderea nivelului veniturilor, şomaj, oportunităţi reduse pentru noi locuri de muncă, derută în ceea ce priveşte valorile, idealurile şi modalităţile de atingere a acestora. În ciuda unei anumite reaşezări a societăţii, România continuă să aibă probleme în ceea ce priveşte veniturile populaţiei pentru un trai decent, implicit în ceea ce priveşte creşterea şi educarea copiilor. Procesul de integrare în Uniunea Europeană este de lungă durată şi nu aduce cu sine ameliorarea rapidă a nivelului de trai; ameliorarea se va CALITATEA VIEŢII, XVIII, nr. 3–4, 2007, p. 231–239 232 LAUREANA URSE 2 produce treptat, printr-un efort inteligent de la instituţiile centrale ale statului până la comunităţi şi indivizi. În acest context se simte nevoia extinderii perspectivelor de analiză a familiilor cu copii pentru completarea perspectivelor amintite: analiza explicită, pe de o parte, a problemelor şi nevoilor copiilor, pe de altă parte, a problemelor, nevoilor, aspiraţiilor, satisfacţiilor/insatisfacţiilor părinţilor. Nu se pot analiza condiţiile de viaţă şi calitatea vieţii familiilor cu copii atât timp cât nu se au în vedere, în mod explicit, şi părinţii, împreună şi distinct, când analiza nu manifestă interes egal pentru părinţii şi copii. O astfel de analiză completează abordarea cu accent pe copil/copii şi poate dezvălui toate problemele şi sursa satisfacţiilor/insatisfacţiilor. Oricât de covârşitor ar fi rolul familiei de a creşte copii, fiecare dintre părinţi are nu numai rolul de mamă şi de tată sau „rol de părinţi”, ci şi roluri de bărbat/femeie, roluri ocupaţionale/profesionale etc. Care sunt, în România de astăzi, modelele de relaţii între rolurile de părinţi, rolurile de mamă/tată –, rolurile de femeie/bărbat, rolurile ocupaţionale/profesionale şi celelalte roluri îndeplinite de cei doi părinţi? Care sunt nu numai obligaţiile specifice fiecărui rol al părinţilor într-o familie cu copii, ci şi satisfacţiile/insatisfacţiile resimţite de aceştia? Care este sursa insatisfacţiilor? Statusul familial, ca orice status, presupune îndatoriri şi privilegii; fiecare rol din cadrul statusului familial activează setul de îndatoriri şi privilegii. Comportamentul de rol (de soţ, tată, bărbat, femeie, soţie, mamă etc.) are o dimensiune istorică şi o dimensiune culturală; dimensiunea istorică se referă la transformarea societăţii şi a familiei; dimensiunea culturală dă specificitate familiei şi rolurilor în cadrul acesteia. Din perspectivă istorică, există trei mari transformări care au determinat, la rândul lor, particularităţile comportamentelor de rol în cadrul statusului familial: 1) transformarea familiei, mai ales din perspectiva structurii şi a funcţiei economice; 2) emanciparea femeii şi efectul asupra raportului bărbat – femeie; 3) poziţia copilului în familie. Schimbarea poziţiei copilului în familie, inclusiv în spaţiul românesc, din perspectivă istorică, este determinată de modificări ale interacţiunii dintre soţi/părinţi, de transformarea stilurilor educaţionale şi de evoluţia rolului copilului în familie. Copilul a devenit un element tot mai activ în dinamica familiei, căruia i s-a creat un spaţiu de independenţă (camera copilului), care participă la luarea unor decizii şi care îşi asumă anumite responsabilităţi, părinţii devenind tot mai mult îndrumători şi nu decidenţi. Raportul dintre a decide şi a îndruma este expresia gradului de tradiţionalism/modernism din societate. Aşa cum au evidenţiat unele cercetări, din perspectiva raportului dintre funcţia de îndrumare şi funcţia de decident a părinţilor, în societatea românească continuă să existe atitudini ale părinţilor de tip tradiţionalist, chiar dacă modernizarea modului de exercitare a atribuţiilor părinteşti este de necontestat. 3 O PARADIGMĂ ÎMBUNĂTĂŢITĂ DE ANALIZĂ 233 – % – Rolul important al părinţilor în luarea deciziilor Hotărâre personală Pentru căsătorie – bărbaţi 47 41 – femei 48 30 Pentru şcoala urmată – bărbaţi 30 64 – femei 40 54 Pentru profesie – bărbaţi 13 80 – femei 15 75 Sursa: Barometrul de gen, România, august 2000, Fundaţia pentru o Societate Deschisă. Emanciparea femeii se manifestă şi prin faptul că, în rol de soţie şi de mamă, ea poate să fie nu numai lider emoţional-expresiv, ci şi un lider instrumental. În cadrul oricărui grup, inclusiv familia, există lideri instrumentali care au funcţia de a impulsiona acţiunea, precum şi lideri emoţional-expresivi, care menţin echilibrul emoţional intern. În societăţile tradiţionale, femeia era în familie liderul emoţional- expresiv. În familia modernă, şi mai ales în familiile cu copii, nevoile instrumentale şi emoţionale sunt mai puţin distincte şi se întrepătrund într-un mod complex; în acest context, rolul de soţie şi rolul de mamă presupun şi comportamente proprii dimensiunii instrumentale. Emanciparea femeii a determinat manifestarea rolurilor de soţ şi de soţie într- o modalitate de tip partenerial, complementar, în funcţie de disponibilităţile celor doi parteneri conjugali. Disponibilităţile diferenţiate presupun, uneori, o distribuţie inegală a activităţilor fiecărui membru al cuplului conjugal. Distribuţia inegală este acceptată cel puţin din două considerente: situaţia obiectivă, respectiv îndatoriri şi posibilităţi realmente inegale ale celor doi parteneri; toleranţa, pentru evitarea conflictelor şi pentru menţinerea cuplului conjugal. Un colectiv de cercetători din ICCV, coordonat de Mariana Stanciu, a realizat, în anul 2006, mai multe interviuri în familii cu copii, din mediul urban şi rural, în judeţele Iaşi, Suceava, Maramureş, Argeş, Buzău, Călăraşi şi în Municipiul Bucureşti. Din interviurile efectuate au rezultat unele concluzii referitoare la comportamentele de rol soţ/tată, soţie/mamă şi copil; în general, în familiile intervievate există o delimitare clară a comportamentelor de rol de soţ, de tată, de soţie, de mamă şi anume: ● soţul/tatăl aduce, în general, cei mai mulţi bani în casă, în consecinţă, are foarte puţin timp pentru relaţionare cu copii, în limita timpului disponibil se ocupă şi cu aprovizionarea familiei, foarte rar participă la curăţenia în casă şi la prepararea hranei; ● modelul comportamental matern rezultă prin opoziţie cu modelul comportamental patern, respectiv stă mai mult timp acasă, se ocupă cu creşterea şi 234 LAUREANA URSE 4 educarea copiilor şi, în general, cu toate treburile gospodăreşti şi face o mare parte din aprovizionarea familiei, mai ales cu alimente. Această diviziune a îndatoririlor realizate prin comportamentul de rol de soţ/tată şi de soţie/mamă se menţine şi în mediul rural, dar cu o accentuare a caracterului tradiţionalist: unele dintre treburile gospodăreşti, şi, în primul rând, prepararea mâncării sunt rezervate exclusiv femeilor. Diviziunea îndatoririlor celor doi parteneri conjugali are atât cauze culturale, cât şi cauze economice: din perspectivă culturală, diviziunea este expresia unor mentalităţi de tip tradiţionalist, persistente încă în societate; din punct de vedere economic, diviziunea este determinată, în primul rând, de insuficienţa locurilor de muncă care a dus la retragerea femeii în spaţiul privat unde şi-a asumat, uneori aproape în totalitate, creşterea şi educarea copiilor precum şi treburile gospodăreşti; această situaţie este generată şi de lipsa sau insuficienţa creşelor şi grădiniţelor, care completau preocuparea părinţilor pentru educaţia copiilor, precum şi insuficienţa resurselor financiare care nu permit costurile pentru grădiniţe şi creşe, mai ales pentru cele private. În ceea ce priveşte participarea copiilor la treburile gospodăreşti, din cercetarea amintită au rezultat particularităţi ale mediului urban şi ale mediului rural: în oraşe, până la 12–13 ani, activitatea copiilor se reduce la a-şi „face curat în cameră”, iar după 12–13 ani copii încep să participe la aprovizionarea cu alimente; în mediul rural „începând de prin clasa a treia” copii încep să participe la unele munci agricole şi, mai ales, la creşterea animalelor; din alte informaţii se cunoaşte că există cazuri în care părinţii abuzează de ajutorul copiilor la unele munci agricole, în dauna pregătirii şcolare. O altă modalitate de analiză a condiţiilor de viaţă şi calităţii vieţii familiilor cu copii este aceea din perspectiva funcţiilor familiei: în ce măsură sunt realizate pe deplin funcţiile familiei, în cazul familiilor cu copii, care sunt cauzele care afectează funcţiile familiei. Trei funcţii ale familiei sunt fundamentale pentru condiţiile de viaţă şi calitatea vieţii familiilor cu copii: a) funcţia economică; b) funcţia de asigurare a securităţii emoţionale; c) funcţia de socializare. Funcţia economică a familiei are în vedere următoarele aspecte: sursa veniturilor, contribuţia membrilor familiei la obţinerea veniturilor, administrarea bugetului familiei (modalităţi, priorităţi, responsabilităţi). Unii autori introduc în funcţia economică a familiei studiul locuinţei şi preocuparea pentru pregătirea şcolară şi profesională a copiilor. Funcţia familiei de asigurare a securităţii emoţionale este expresia conştientizării de către societatea modernă a importanţei securităţii emoţionale, referindu-se, în fapt, la necesitatea şi rolul afecţiunii in familie, la necesitatea unei toleranţe mai mare între părinţi şi între părinţi şi copii, în opoziţie cu autoritarismul şi dominaţia părinţilor, specifice societăţilor tradiţionale. Din această perspectivă, a rezultat atenţia specială acordată abuzului emoţional al copiilor în familie, abuzul 5 O PARADIGMĂ ÎMBUNĂTĂŢITĂ DE ANALIZĂ 235 emoţional fiind expresia eşecului adultului (părintelui) de a oferi un mediu de dezvoltare corespunzător, prin forme inadecvate de comportare (restricţii, ameninţări, ostilitate, respingere, umiliri, denigrări). Funcţia de socializare a familiei se referă la rolul fundamental al familiei în socializarea primară, care se desfăşoară în perioada copilăriei timpurii, precum şi în socializarea ulterioară, în copilăriei şi adolescenţă, atunci când familia participă la socializarea copiilor, alături de colegi, prieteni, prin mass-media etc. Aceste trei funcţii sunt fundamentale pentru asigurarea condiţiilor de viaţă necesare creşterii şi educării copiilor. Având în vedere că problemele economice ale familiilor cu copii au fost analizate în mai multe lucrări, mă opresc asupra unor probleme ale educaţiei în familie şi ale educaţiei şcolare. Educaţia în familie se referă la două procese: 1) educaţia indirectă, prin socializare; 2) educaţia directă, conştientă şi dirijată a familiei. Socializarea este un „proces psiho-social de transmitere – asimilare a atitudinilor, valorilor, concepţiilor sau modelelor de comportare specifice unui grup sau comunităţi în vederea formării, adaptării şi integrării sociale a unei persoane” (Dicţionar de sociologie, coordonatori Cătălin Zamfir, Lazăr Vlăsceanu, Editura Babel, Bucureşti, 1998, p. 546). Socializarea copilului în familie se realizează prin modul de comportare, atitudinea şi limbajul părinţilor, ce se constituie în modele preluate apoi de copii. Acestora (comportamentelor, atitudinilor, limbajului) li se alătură atitudinile educative explicite ale părinţilor. Clasificarea atitudinilor educative ale părinţilor se poate face, la un prim nivel, în funcţie de relaţia afectivă dintre părinţi şi copii precum şi în funcţie de gradul de toleranţă manifestat de părinţi faţă de copii; în acest sens, rezultă patru tipuri de atitudini educative: caldă-permisivă, caldă-restrictivă, rece-permisivă şi rece-restrictivă. Din interviurile realizate de cercetătorii din ICCV, în anul 2006, în familiile cu copii, a rezultat o structurare a opiniilor părinţilor cu privire la atitudinile educative necesare faţă de copii în jurul a două perechi de concepte: autoritate/nonautoritate şi toleranţă/ nontoleranţă; de subliniat însă asocierea care se face între autoritate şi frică: „copilul trebuie să aibă frică şi de cineva, puţină autoritate nu strică”, „părinţii să fie mai autoritari”, „autoritatea nu întotdeauna rezolvă problema”. La un alt nivel, atitudinile educative ale părinţilor pot fi clasificate în funcţie de complexitatea preocupărilor educative ale acestora; în acest sens, în România, ca şi în alte societăţi, există familii educogene înaintate, familii satisfăcător educogene şi familii nesatisfăcător educogene. Primele sunt familiile care urmăresc 236 LAUREANA URSE 6 şi sprijină educaţia copiilor, pregătirea şcolară, modalităţile de petrecere a timpului liber, orientarea profesională, urmăresc obţinerea unor performanţe şcolare, conlucrează strâns cu şcoala. Familiile satisfăcător educogene se preocupă de sănătatea copiilor lor şi de frecventarea şcolii, dar acţiunile lor educative sunt limitate şi nesistematice. La familiile nesatisfăcător educogene toate preocupările pentru copii sunt limitate sau unele preocupări specifice familiilor cu copii chiar lipsesc. Atitudinea explicită a părinţilor faţă de educaţia şcolară a copiilor este expresia modului în care părinţii îşi îndeplinesc o responsabilitate fundamentală: integrarea socială şi pregătirea profesională a copiilor lor. Educaţia şcolară poate fi abordată din mai multe perspective: a Uniunii Europene, a României, a celor care, prin activitatea lor, contribuie la desfăşurarea efectivă a procesului educaţional şcolar (cadre didactice) şi a celor care, prin acţiuni şi atitudini, sprijină şi încurajează educaţia şcolară (părinţii). Devenită membră a Uniunii Europene, România are obligaţia de a ţine seama de perspectiva acesteia asupra educaţiei. Uniunea Europeană nu are o politică educaţională unitară şi consideră că fiecare stat membru are dreptul de a decide asupra organizării şi conţinutului educaţiei. Există însă obiective comune, formulate într-un program coerent pentru politicile educaţionale naţionale; acest program stabileşte trei obiective comune de bază privind educaţia în ţările Uniunii Europene: 1) îmbunătăţirea calităţii sistemelor de învăţământ şi formare; 2) asigurarea accesului tuturor la învăţarea continuă; 3) creşterea deschiderii spre exterior a sistemelor de învăţământ şi formare. Ideile de bază în privinţa educaţiei, în Uniunea Europeană, sunt învăţarea pe tot parcursul vieţii, adaptarea permanentă a abilităţilor de bază la stadiul de dezvoltare economică, socială şi tehnologică, asigurarea, prin educaţie, atât a dobândiri abilităţilor de bază cât şi formarea profesională. Secvenţial, la nivelul Uniunii Europene regăsim educaţia în cadrul problematicii sărăciei şi a incluziunii sociale. În vederea reducerii sărăciei sunt menţionate trei domenii privitoare la educaţie: învăţământul de bază, respectiv educaţia de bază şi instruirea cadrelor didactice; formarea unor abilităţi practice; învăţământul superior. Raportul Comisiei Europene privind incluziunea socială în ţările membre ale Uniunii Europene, la capitolul destinat educaţiei, identifică problemele cu care se confruntă sistemele educaţionale naţionale şi politicile de răspuns aplicate. În domeniul accesului la educaţie a grupurilor defavorizate de copii şi adulţi au fost identificate patru politici de răspuns: intervenţia pentru a preveni dezavantajele de natură educaţională rezultate din dificultatea accesului la educaţie; îndepărtarea barierelor pe care le întâmpină grupurile defavorizate în participarea şcolară; politici de răspuns la abandonul şcolar timpuriu; promovarea învăţării permanente şi a instruirii adulţilor. Preocuparea pentru abandonul şcolar se concentrează pe următoarele categorii: elevi de vârstă şcolară cu dificultăţi de 7 O PARADIGMĂ ÎMBUNĂTĂŢITĂ DE ANALIZĂ 237 frecvenţă, de rezultate şcolare şi de comportament; copii de vârstă şcolară care au abandonat efectiv şcoala; tineri care au abandonat şcoala şi nu au calificare, motiv pentru care întâmpină dificultăţi pe piaţa muncii. România are obligaţia de a ţine seama de perspectiva Uniunii Europene, deşi perspectiva românească generală asupra educaţiei şcolare nu diferă, fundamental, de perspectiva Uniunii Europene. Dar România trebuie să-şi rezolve propriile probleme în ceea ce priveşte educaţia şcolară: îmbunătăţirea infrastructurii şcolare, redimensionarea reţelei de învăţământ pe niveluri, finanţare corespunzătoare, îmbunătăţirea conţinutului procesului educaţional şcolar, îmbunătăţirea formării şi instruirii cadrelor didactice, îmbunătăţirea capacităţii manageriale, preocuparea sporită pentru accesul tuturor la educaţia şcolară. La nivelul populaţiei, sistemul de învăţământ şi accesibilitatea formelor de învăţământ dorite sunt percepute ca fiind satisfăcătoare (media răspunsurilor fiind de 3,2, pentru sistemul de învăţământ, în general şi 3,1, pentru accesibilitatea formelor de învăţământ dorite). Diagnoza calităţii vieţii, 2006 Cum apreciaţi sistemul de învăţământ 1. foarte prost 4,9 2. prost 16,1 3. satisfăcător 35,3 4. bun 40,1 5. foarte bun 2,2 NS/NR 1,4 Caracterizaţi accesibilitatea formelor de învăţământ dorite de dvs. şi de cei apropiaţi? 1. foarte scăzută 7,4 2. scăzută 21,6 3. satisfăcătoare 36,5 4. ridicată 27,0 5. foarte ridicată 3,4 NS/NR 4,1 În concepţia familiilor cu copii de 0–14 ani, intervievate de cercetătorii din ICCV în anul 2006, şcoala este foarte importantă pentru reuşita în viaţă a copiilor. Concomitent, în cadrul aceleiaşi cercetări, unele cadre didactice au semnalat decepţia unor tineri care „nu au siguranţa locului de muncă” şi care „termină facultatea şi lucrează la bazar”. Şi totuşi, în ciuda insatisfacţiilor, datele statistice arată o creştere a gradului de cuprindere în învăţământ a populaţiei de vârstă şcolară: începând cu anul de învăţământ 1991/1992 gradul de cuprindere în învăţământ a crescut, mai ales la învăţământul preşcolar (grupa de vârstă 3–6 ani) şi la învăţământul postliceal şi superior (grupe de vârstă 19–23 ani). 238 LAUREANA URSE 8 Gradul de cuprindere în învăţământ a populaţiei de vârstă şcolară – % – Anul şcolar 3–6 ani 7–10 ani 11–14 ani 15–18 ani 19–23 ani 1991/1992 51,9 92,4 88,8 76,1 12,5 1992/1993 53,3 93,8 86,1 67,0 15,1 1993/1994 50,2 96,9 86,5 63,7 16,6 1994/1995 55,2 99,4 84,6 68,9 14,0 1995/1996 63,6 96,9 92,8 59,7 22,6 1996/1997 65,5 96,7 94,3 61,1 24,0 1997/1998 67,0 94,4 98,0 61,6 24,3 1998/1999 68,5 95,8 98,1 63,0 26,7 1999/2000 69,5 95,5 96,9 65,9 28,9 2000/2001 66,1 94,4 95,5 74,6 32,9 2001/2002 72,3 97,2 93,2 73,9 36,4 2002/2003 76,5 96,5 94,1 73,7 40,7 2003/2004 81,0 98,2 94,2 73,0 43,3 2004/2005 81,6 98,0 93,6 74,9 45,7 2005/2006 80,4 98,0 96,2 73,5 51,2 Sursa: Anuarul Statistic al României, 1997, 2001, 2005. Atât datele statistice cât şi interviurile cu părinţii evidenţiază un interes mare al acestora pentru frecventarea de către copiii lor a grădiniţei, în general, şi a grădiniţelor cu program special, mai ales pentru învăţarea limbilor străine. Acest interes se manifestă în contextul în care există un număr insuficient de grădiniţe, în raport cu cererile şi în contextul în care părinţii invocă costul ridicat al creşterii şi educării unui copil, în raport cu resursele economice de care dispune familia. Iar insuficienţa resurselor financiare influenţează inclusiv frecvenţa/abandonul şcolar, cadrele didactice semnalând situaţii când copiii nu pot veni la şcoală pentru că nu au îmbrăcăminte şi încălţăminte pentru şcoală. Educaţia şcolară este influenţată şi de modul în care familia înţelege să relaţioneze cu şcoala, cu cadrele didactice; relaţia familie – şcoală este încă perfectibilă în România, responsabilitatea îmbunătăţirii revenind, în egală măsură, familiei şi cadrelor didactice. În aceeaşi măsură este perfectibil modelul educaţional familial; sugestivă, în acest sens, este remarca unui cadru didactic intervievat: „Ar trebui să ne ocupăm de educaţia părinţilor şi apoi a copiilor”. BIBLIOGRAFIE 1. Alexandrescu, Petruş, Orientarea şcolară şi profesională a tinerei generaţii, „Revista Română de Sociologie”, nr. 3–4/2002. 2. Batâr, Dumitru, Roluri conjugale, mijloc de manifestare a modelului cultural în comportamentul familiilor tinere, Starea societăţii româneşti după 10 ani de tranziţie, coordonatori Elena Zamfir, Ilie Bădescu, Cătălin Zamfir, Editura Expert, Bucureşti, 2000. 9 O PARADIGMĂ ÎMBUNĂTĂŢITĂ DE ANALIZĂ 239 3. Cârţână, Corneliu, Tone, Teodora, Tendinţe în evoluţia familiei în România, „Sociologie Românească”, nr. 5/1994. 4. Chipea, Florica, Familia contemporană. Tendinţe globale şi configuraţii locale, Editura Expert, Bucureşti, 2001. 5. Ciupercă, Cristian, Modificarea rolurilor în cuplul contemporan, „Sociologie Românească”, nr. 4/1999. 6. Stoica, Laura, Politica educaţională ca sursă a dezvoltării sociale. România în context european, O nouă provocare: dezvoltarea socială, coord. Cătălin Zamfir, Laura Stoica, Editura Polirom, Iaşi, 2006. 7. Voinea, Maria, Restructurarea familiei: modele alternative de viaţă, „Sociologie Românească”, nr. 5/1994. ost of the analyses on families with children are done in terms of economic resources, and their purpose is to identify solutions for their support. M I consider it necessary to complete the analysis modalities of the families with children, in terms of: – parallel analysis between the children needs and between needs and aspirations their parents’, as well as of the patterns of relations between the parents roles –woman/ man roles – occupational/ professional roles and the other roles the parents have to play; – family functions and the causes that may affect these functions; three functions of the family are fundamental for the living conditions and for the life quality of the families with children: the economic function, the socialization function and the function of providing emotional security. These modalities of analysis, together with the problems regarding school education, complete the perspective of analysis concerning the economic resources of the families with children and the ways of supporting them. 240 LAUREANA URSE 10 